CELEX: 52021PC0611
Language: sk
Date: 2021-10-06
Title: Návrh NARIADENIE RADY o prideľovaní rybolovných možností podľa Protokolu (2021 – 2024) o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov

EURÓPSKA KOMISIA
            V Bruseli6. 10. 2021
            COM(2021) 611 final
            2021/0310(NLE)
            
            Návrh
            NARIADENIE RADY
            o prideľovaní rybolovných možností podľa Protokolu (2021 – 2024) o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Dohoda o partnerstve v odvetví udržateľného rybárstva (SFPA) medzi Európskou úniou a vládou Cookových ostrovov bola podpísaná 3. mája 2016 a 14. mája 2016 a začala sa predbežne vykonávať 14. mája 2016 na obdobie ôsmich rokov. Uvedená dohoda je automaticky obnoviteľná a je stále v platnosti. Prvý 4 roky platný protokol o vykonávaní dohody o partnerstve v odvetví udržateľného rybárstva sa začal predbežne vykonávať 14. októbra 2016 a jeho platnosť sa skončila 13. októbra 2020. Dohoda aj protokol nadobudli platnosť 10. mája 2017.
               
               
                  Rada 7. júla 2020 prijala mandát
                     1
                  , ktorým poverila Európsku komisiu začatím rokovaní o novom protokole k Dohode o partnerstve v odvetví udržateľného rybárstva medzi Európskou úniou a vládou Cookových ostrovov a o možnom predĺžení platnosti protokolu
                     2
                   k uvedenej dohode, ktorého platnosť mala uplynúť 13. októbra 2020. 
               
               
                  Počas prvého kola rokovaní (16. júla 2020) sa vyjednávači Únie a Cookových ostrovov dohodli, že vzhľadom na komplexný charakter týchto rokovaní bude na ich dokončenie potrebných viacero kôl. Preto sa obe strany dohodli na predĺžení platnosti protokolu maximálne o jeden rok, čo je v súlade s mandátom Rady. Toto predĺženie bolo stanovené v dohode vo forme výmeny listov, ktorá bola parafovaná 29. júla 2020 v Bruseli a na ostrove Rarotonga (Cookove ostrovy).
               
               
                  Platnosť protokolu bola predĺžená o jeden rok od dátumu podpísania výmeny listov oboma stranami, t. j. od 14. novembra 2020. Platnosť súčasného protokolu sa teda skončí 13. novembra 2021.
               
               
                  Na základe príslušných smerníc na rokovania
                     3
                   Komisia viedla rokovania s Cookovými ostrovmi s cieľom uzavrieť v mene Európskej únie nový vykonávací protokol k dohode o partnerstve v odvetví udržateľného rybárstva. Na záver týchto rokovaní vyjednávači parafovali protokol 28. júla 2021. Nový protokol sa vzťahuje na obdobie 3 rokov odo dňa začatia jeho predbežného vykonávania stanoveného v jeho článku 11, konkrétne odo dňa jeho podpisu oboma zmluvnými stranami.
               
               
                  Cieľom protokolu je poskytnúť plavidlám Únie rybolovné možnosti v rámci dostupného prebytku v rybolovných oblastiach Cookových ostrovov v súlade s vedeckými odporúčaniami a odporúčaniami Komisie pre rybolov v západnom a strednom Tichom oceáne (WCPFC). Ďalším cieľom je prehĺbiť spoluprácu medzi Európskou úniou a Cookovými ostrovmi a vytvoriť partnerský rámec na rozvoj udržateľnej rybárskej politiky a zodpovedného využívania rybolovných zdrojov v rybolovných oblastiach Cookových ostrovov v záujme oboch strán.
               
            
            
               Nový protokol medzi EÚ a Cookovými ostrovmi umožňuje flotile EÚ loviť tuniaky v rybolovných oblastiach Cookových ostrovov a stanovujú sa v ňom tieto rybolovné možnosti:
            
            
               –4 plavidlá na lov tuniakov vakovou sieťou s prístupom do rybolovných oblastí Cookových ostrovov počas 100 dní ročne,
            
            
               –flotile EÚ možno na požiadanie poskytnúť ďalších 110 dní ročne.
            
            
               Cieľom tohto návrhu je stanoviť rozdelenie rybolovných možností, ktoré ponúka Protokol o vykonávaní Dohody o partnerstve v odvetví udržateľného rybárstva medzi EÚ a Cookovými ostrovmi, medzi členské štáty.
            
            
               •Súlad s existujúcimi ustanoveniami v tejto oblasti politiky
            
            
               
                  V súlade s prioritami nariadenia o spoločnej rybárskej politike (nariadenie o SRP)
                     4
                   poskytuje protokol plavidlám Únie rybolovné možnosti v rybolovných oblastiach Cookových ostrovov na základe najlepších dostupných vedeckých odporúčaní a v súlade s odporúčaniami Komisie pre rybolov v západnom a strednom Tichom oceáne. Protokol okrem toho umožňuje Európskej únii a Cookovým ostrovom užšie spolupracovať na presadzovaní zodpovedného využívania rybolovných zdrojov v rybolovných oblastiach Cookových ostrovov a podporovať úsilie Cookových ostrovov o rozvoj jeho sektora rybolovu, a to v záujme oboch strán. 
               
            
            
               •Súlad s ostatnými politikami Únie
            
            
               
                  Rokovanie o novom protokole, ktorým sa vykonáva dohoda o partnerstve v odvetví udržateľného rybárstva (tento návrh na predĺženie platnosti predstavuje jednu etapu rokovacieho procesu) je súčasťou vonkajšej činnosti EÚ vo vzťahu k africkým, ku karibským a k tichomorských krajinám (AKT) a zohľadňujú sa v ňom predovšetkým ciele EÚ, pokiaľ ide o dodržiavanie demokratických zásad a ľudských práv.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               
                  Právnym základom je článok 43 ods. 3 Zmluvy o fungovaní Európskej únie, v ktorom sa stanovuje, že Rada na návrh Komisie prijíma opatrenia týkajúce sa prideľovania rybolovných možností. 
               
            
            
               •Subsidiarita (v prípade inej ako výlučnej právomoci) 
            
            
               Návrh patrí do výlučnej právomoci Európskej únie.
            
            
               •Proporcionalita
            
            
               Návrh je primeraný cieľu vytvoriť rámec právneho, environmentálneho, hospodárskeho a sociálneho riadenia rybolovných činností vykonávaných plavidlami Únie vo vodách tretích krajín podľa článku 31 nariadenia o SRP. Je v súlade s uvedenými ustanoveniami, ako aj s ustanoveniami týkajúcimi sa finančnej pomoci tretím krajinám podľa článku 32 uvedeného nariadenia.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  V rámci hodnotenia protokolu za obdobie 2016 až 2020 prebehli konzultácie so zainteresovanými stranami. Na technických zasadnutiach sa uskutočnili aj konzultácie s odborníkmi z členských štátov. Z týchto konzultácií vyplynulo, že by bolo užitočné obnoviť protokol s Cookovými ostrovmi. 
               
            
            
               •Konzultácie so zainteresovanými stranami
            
            
               
                  V rámci hodnotenia prebehli konzultácie s členskými štátmi, so zástupcami odvetvia, s medzinárodnými organizáciami občianskej spoločnosti, ako aj s úradmi pre rybárstvo a so zástupcami občianskej spoločnosti Cookových ostrovov. Konzultácie prebehli aj v rámci Poradnej rady pre diaľkové flotily.
               
            
            
               •Získavanie a využívanie expertízy
            
            
               
                  Komisia využila na hodnotenia ex post a ex ante nezávislého konzultanta v súlade s článkom 31 ods. 10 nariadenia o SRP.
               
            
            
               •Posúdenie vplyvu
            
            
               
                  Neuplatňuje sa
               
            
            
               •Regulačná vhodnosť a zjednodušenie
            
            
               
                  Neuplatňuje sa
               
            
            
               •Základné práva
            
            
               Vyjednaná dohoda obsahuje doložku o dôsledkoch porušovania základných prvkov ľudských práv uvedených v článku 9 Dohody z Cotonou
                  5
                alebo v príslušnom článku dohody, ktorá ju nahradí.
            
            
               4.VPLYV NA ROZPOČET
            
            
               
                  Návrh nariadenia nemá žiadny vplyv na rozpočet Únie.
               
            
         
         
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               Monitorovacie opatrenia sú stanovené v dohode o partnerstve v odvetví udržateľného rybárstva a jej vykonávacom protokole. 
                     
            
            
               2021/0310 (NLE)
            
            
               Návrh
            
            
               NARIADENIE RADY
            
            
               o prideľovaní rybolovných možností podľa Protokolu (2021 – 2024) o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 43 ods. 3,
            
            
               so zreteľom na návrh Európskej komisie,
            
            
               keďže:
            
            
               (1)Dohoda o partnerstve v odvetví udržateľného rybárstva medzi Európskou úniou a vládou Cookových ostrovov
                  6
                (ďalej len „dohoda“), schválená rozhodnutím Rady (EÚ) 2017/418
                  7
               , nadobudla platnosť 10. mája 2017. Protokol o vykonávaní dohody (ďalej len „protokol“) sa predbežne vykonával od 14. októbra 2016
                  8
                počas štyroch rokov.
            
            
               (2)Platnosť protokolu bola predĺžená o jeden rok a jeho platnosť sa skončí 13. novembra 2021
                  9
               .
            
            
               (3)Rada 7. júla 2020 poverila Komisiu začatím rokovaní s Cookovými ostrovmi s cieľom uzavrieť nový protokol, ktorým sa vykonáva Dohoda o partnerstve v odvetví udržateľného rybárstva.
            
            
               (4)Výsledkom uvedených rokovaní bolo parafovanie protokolu 28. júla 2021.
            
            
               (5)Rada prijala [...] rozhodnutie (EÚ) 2021/...
                  10
                o podpise a predbežnom vykonávaní nového protokolu s výhradou jeho uzavretia k neskoršiemu dátumu. 
            
            
               (6)Rybolovné možnosti stanovené v protokole by sa mali rozdeliť medzi členské štáty na celé obdobie vykonávania protokolu.
            
            
               (7)Toto nariadenie by malo nadobudnúť účinnosť čo najskôr vzhľadom na hospodársky význam rybolovných činností Únie v rybolovných oblastiach Cookových ostrovov a na potrebu vyhnúť sa prerušeniu týchto činností po skončení platnosti súčasného protokolu.
            
            
               (8)Protokol sa bude predbežne vykonávať odo dňa jeho podpisu, aby sa umožnili rybolovné činnosti plavidiel Únie. Toto nariadenie by sa preto malo začať uplatňovať od rovnakého dátumu,
            
            
               PRIJALA TOTO NARIADENIE:
            
         
         
            
               Článok 1
            
            
               Rybolovné možnosti stanovené podľa Protokolu o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov (ďalej len „protokol“) sa rozdeľujú medzi členské štáty takto:
            
            
               –Plavidlá na lov tuniakov vakovou sieťou:
            
            
               –Španielsko: 3 plavidlá
            
            
               –Francúzsko: 1 plavidlo.
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa od [OP: vložte dátum podpisu protokolu].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        ROZHODNUTIE RADY o poverení začať rokovania o novom protokole k Dohode o partnerstve v odvetví udržateľného rybárstva medzi Európskou úniou a vládou Cookových ostrovov a o možnom predĺžení platnosti aktuálneho protokolu k uvedenej dohode (ST 8848/20).
               
               
                  
                     (2)
                  
                        Protokol o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov (Ú. v. EÚ L 131, 20.5.2016, s. 10).
               
               
                  
                     (3)
                  
                        Prijatých na 3418. zasadnutí Rady pre poľnohospodárstvo a rybárstvo 22. októbra 2015.
               
               
                  
                     (4)
                  
                        Ú. v. EÚ L 354, 28.12.2013, s. 22.
               
               
                  
                     (5)
                  
                        Ú. v. ES L 317, 15.12.2000, s. 3.
               
               
                  
                     (6)
                  
                        Ú. v. EÚ L 131, 20.5.2016, s. 3.
               
               
                  
                     (7)
                  
                        Rozhodnutie Rady (EÚ) 2017/418 z 28. februára 2017 o uzavretí Dohody o partnerstve v odvetví udržateľného rybárstva medzi Európskou úniou a vládou Cookových ostrovov a vykonávacieho protokolu k tejto dohode v mene Európskej únie (Ú. v. EÚ L 64, 10.3.2017, s. 1).
               
               
                  
                     (8)
                  
                        Ú. v. EÚ L 289, 25.10.2016, s. 1.
               
               
                  
                     (9)
                  
                        Ú. v. EÚ L 395, 25.11.2020, s. 1.
               
               
                  
                     (10)
                  
                        Rozhodnutie Rady (EÚ) 2021/... z … 2021 o ... [Ú. v. EÚ C (…), (…) s. (…)].